Teenveldtog poog om afbrekende kunswerk te oorskadu - Solidariteit WêreldSolidariteit Wêreld
Tuis › Mediaverklarings › Teenveldtog poog om afbrekende kunswerk te oorskadu
Teenveldtog poog om afbrekende kunswerk te oorskadu
Maandag, Julie 17th, 2017
Die vakbond Solidariteit loods vandag sy veldtog teen die afbrekende “F*** white people”-kunswerk deur Dean Hutton. Die veldtog het ten doel om hierdie “kunswerk” toe te plak – met positiewe, opbouende woorde waarmee elke Suid-Afrikaner kan identifiseer.
Dit volg nadat Solidariteit verlede week in ʼn aanlyn meningspeiling die publiek gevra het wat hulle van die berugte “F*** White People-kunswerk” dink. Duisende mense het aan hierdie peiling deelgeneem en sowat 85% mense het aangedui dat die “kunswerk” hulle grief. Na aanleiding van hierdie uitslag het Solidariteit besluit dat daar ruimte is vir ʼn positiewe alternatief vir hierdie kunswerk.
Volgens Juran van den Heever, hoof van Kommunikasie by Solidariteit, glo die vakbond egter dat dié uitstalling kortsigtig is in tye waar rasseverhoudinge in Suid-Afrika uiters sensitief is. “Hierdie ‘kunswerk’ saai verdeeldheid en in vandag se tyd verdien dit dus geensins enige uitstalruimte nie,” het Van den Heever gesê.
Van den Heever voer aan dat die rassespanning in Suid-Afrika nie verder aangeblaas moet word nie, maar dat daar eerder maniere gevind moet word om te wys dat ons nie in negatiwiteithoef te verval soos wat deur hierdie “kunswerk” weerspieël word nie.
Solidariteit benodig jou hulp om die negatiwiteit wat deur die “kunswerk” aangeblaas word, met positiwiteit te beveg. “Kom ons bou eerder almal saam aan die dinge wat werklik belangrik is in ons land: beter onderwys, produktiewe werkplekke en veilige gemeenskappe,” het Van den Heever beklemtoon.